Document ID: 32007D0731

ODLOČBA KOMISIJE
z dne 13. novembra 2007
o spremembi Odločbe 2006/415/ES o nekaterih zaščitnih ukrepih v zvezi z visoko patogeno aviarno influenco podtipa H5N1 pri perutnini v Združenem kraljestvu
(notificirano pod dokumentarno številko C(2007) 5549)
(Besedilo velja za EGP)
(2007/731/ES)
KOMISIJA EVROPSKIH SKUPNOSTI JE -
ob upoštevanju Pogodbe o ustanovitvi Evropske skupnosti,
ob upoštevanju Direktive Sveta 89/662/EGS z dne 11. decembra 1989 o veterinarskih pregledih v trgovini znotraj Skupnosti glede na vzpostavitev notranjega trga (1) in zlasti člena 9(3) Direktive,
ob upoštevanju Direktive Sveta 90/425/EGS z dne 26. junija 1990 o veterinarskih in zootehničnih pregledih, ki se zaradi vzpostavitve notranjega trga izvajajo v trgovini znotraj Skupnosti z nekaterimi živimi živalmi in proizvodi (2) ter zlasti člena 10(3) Direktive,
ob upoštevanju naslednjega:
(1)
Odločba Komisije 2006/415/ES z dne 14. junija 2006 o nekaterih zaščitnih ukrepih v zvezi z visoko patogeno aviarno influenco podtipa H5N1 pri perutnini v Skupnosti in razveljavitvi Odločbe 2006/135/ES (3) določa nekatere zaščitne ukrepe, ki jih je treba uporabljati za preprečitev širjenja navedene bolezni, vključno z vzpostavitvijo območij A in B po sumu izbruha ali potrjenem izbruhu bolezni.
(2)
Združeno kraljestvo je obvestilo Komisijo o izbruhu visoko patogene aviarne influence podtipa H5N1 na perutninskem gospodarstvu na svojem ozemlju v Suffolk in sprejela ustrezne ukrepe iz Odločbe 2006/415/ES, vključno z vzpostavitvijo območij A in B, kot določa člen 4 navedene odločbe.
(3)
Komisija je preučila navedene ukrepe v sodelovanju z Združenim kraljestvom in presodila, da so meje območij A in B, ki ju je vzpostavil pristojni organ v navedeni državi članici, dovolj oddaljene od dejanskega kraja izbruha. Zato se lahko potrdita območji A in B v Združenem kraljestvu ter določi trajanje navedene regionalizacije.
(4)
Sedanja priloga k Odločbi 2006/415/ES je postala neveljavna, ker so zaščitni ukrepi proti izbruhu aviarne influence v Nemčiji prenehali veljati, zaradi česar je treba nadomestiti celotno Prilogo.
(5)
Odločbo 2006/415/ES je zato treba ustrezno spremeniti.
(6)
Ukrepe, predvidene s to odločbo, je treba pregledati na naslednjem zasedanju Stalnega odbora za prehranjevalno verigo in zdravje živali -
SPREJELA NASLEDNJO ODLOČBO:
Člen 1
Priloga k Odločbi 2006/415/ES se nadomesti z besedilom iz Priloge k tej odločbi.
Člen 2
Ta odločba je naslovljena na države članice.
V Bruslju, 13. novembra 2007

Labels: 17
20
0
3
6
18